
Persongalleri

Paal Albert Løwfold, direktør på Hotell Arendal

Julia Løwfold, født Frost, Paal Alberts kone

Marie, datter

Arthur, sønn

 

Amanda Lind, serveringsdame i restauranten

Guro Jansen, serveringsdame i restauranten, Amandas bestevenninne

Asbjørn Lind, Amandas lillebror

Øyvind Lind, Amanda og Asbjørns onkel

Magnus Landmark, Amandas kjæreste, medlem av Arbeiderpartiet, studerer jus ved Det Kongelige Frederiks universitet

 

Mary Møller Duus, sangerinne i Michael Duus kvartett

Michael Duus, saksofon, Marys ektemann

Karsten Strøm, piano

Odd Bakken, trompet

 

Henriette Rosenvinge, stuepike

 

Oscar Løwfold, Paal Alberts bror

Teresie Løwfold, Oscars kone

 

Jules Hall, teaterdirektør

Rudolf Wærenskiold, skuespiller

Rosa Jacobsen, skuespillerinne

 

Bernhard Hagen, hovmester

Judith Jørgensen, koldjomfru

Einar Thorsen, kjøkkensjef

Hjørdis Haugen, oldfrue

Jørgine Marcussen, stuepike

Marcus Moen, handelsreisende

 

Oversikt over hotellets etasjer:

 

Første etasje: Hovedinngang og resepsjon, hotelldirektørens kontor, telefoner for hotellets gjester og restaurant med egen inngang.

 

Andre etasje: Varmt- og koldtkjøkken, frokostsal for hotellets gjester, spiserom for de ansatte, salonger som leies ut til selskaper, leseværelse, vaktrom for nattevakten og gjesteværelser.

 

Tredje etasje: Gjesteværelser.

 

Fjerde etasje: Privat bolig for familien Løwfold med egen takterrasse og rosehage, samt gjesteværelser, værelser for ansatte som bor på hotellet, vaskeri og tørkeloft, lintøylager, systue og takrestaurant.


Slik sluttet forrige bok:

Henriette løftet opp kurven sin og skulle til å gå inn på et værelse, da døren til naboværelset gikk opp og en ung mann kom ut.

Han smilte til henne.

Henriette klarte ikke å ta øynene bort fra ham. Han hadde lyst, kortklipt hår i en fin frisyre. Øynene hans var klare og blå, nesen fint formet, og etter lukten av etterbarberingsvann å dømme, hadde han nettopp barbert seg. Haken hans var bred og maskulin.

– Jeg heter Marcus Moen, sa han og beholdt smilet på. – Hva er ditt navn?

Henriette svelget og kom til seg selv. – Det var et freidig spørsmål, sa hun.

– Det var slett ikke meningen, men siden De stirret sånn, tenkte jeg at det ville være uhøflig å ikke presentere meg for en så vakker pike.

Henriette fikk ikke frem en lyd. Kinnene var varme.

– Det var i alle fall hyggelig å treffe Dem, sa Marcus og lukket døren til værelset. Han skulle til å gå, da Henriette kom til seg selv.

– Jeg heter Henriette, sa hun. – Henriette Rosenvinge.

– Hyggelig å hilse på Dem, frøken Rosenvinge, sa han og så på henne med de peneste, blå øynene hun kunne huske å ha sett.

– S-sjekket De inn i dag, herr Moen? spurte Henriette, og kunne nesten ikke tro at hun faktisk spurte om det.

– Ja, og jeg skal bo her i et par uker. Jeg arbeider som handelsreisende innen kvinnemote, og vi har med oss mange klær som vi skal presentere for byens butikker.

– Er det sant? utbrøt Henriette. – Jeg så portieren i sted med trillen full av bagasje. Det var sikkert deres, det, da?

Marcus nikket. – Det var det – og der er det mange pene klær som ville kledd en så vakker pike som Dem. Han blunket til henne.

Henriette bet seg i underleppen og lekte med håret med den ene hånden.

Plutselig tok han et skritt mot henne, og så befant den ene hånden hans seg på skulderen hennes. – Hvor lenge arbeider De i dag, frøken Rosenvinge?

– T-til klokken fire …

– Kanskje De kunne ha lyst til å få en liten sniktitt på noen av klærne? Det er bare å komme og banke på hos meg når De er ferdig.

– Får jeg lov til det? hvisket hun.

Han smilte og bøyde seg mot henne. Det var som om hjertet hennes sto stille. Hun forsto ingenting. Leppene hans var så nære leppene hennes. Hun lukket øynene – sukket forventningsfullt – og så kysset han henne dvelende på kinnet, før han trakk seg unna og gikk sin vei med raske skritt. Henriette ble stående som lamslått, uten å forstå hva det var som egentlig hadde skjedd.


Kapittel 1

– Men jeg vil ikke slutte i bandet, sa Mary fortvilet og kikket på de andre. – Jeg elsker å stå på scenen med dere … Det vet dere jo! Dere er vennene mine, og så fort jeg er ferdig på teateret, lover jeg å fokusere helt og holdent på oss.

– Det er ditt valg, sa Karsten hardt og så på Odd, som nikket like uforsonlig. – Vi kan ikke gå en hel måned til med halv inntekt. Det forstår du vel? Vi har kontrakt med hotellet om at vi skal spille fire kvelder i uken – men så lenge du står på teaterscenen, blir det bare to kvelder. Det går ikke i lengden!

– Jeg forstår det, men det er bare for november … Stemmen hennes brast. Hun ville stå på teaterscenen, men hun ville også gjerne ha bandets velsignelse til å gjøre det. Hun visste at hun ødela for de andre, men det fantes ingen vei utenom.

– Det er en hel måned, Mary! sa Karsten hardt.

– Men forstår dere meg ikke? Mary så oppgitt på dem. – Dette er viktig for meg!

Karsten la armene i kors og så ned i bordflaten. – Vi er et band, Mary. Vi skal stå sammen, men nå virker det ikke som om vi er viktige for deg lenger. Du tenker bare på deg selv.

– Det er ikke sant, og det vet du, Karsten, sa Mary og slo ut med hendene. Hun hadde aldri vært egoistisk. De måtte forstå at hun ikke var slik! Hun var blank i øynene da hun så på de andre. – Dere vet da at jeg elsker å spille med dere …?

– Jo da, mumlet Odd og modererte seg. – Jeg vet det, men det er som Karsten sier … det er som om alt dreier seg om teateret nå. Og du må da forstå at du svikter oss!

– Så hva blir det til? sa Karsten. – Oss eller teateret …?

Mary visste ikke hva hun skulle svare. Hun var like avhengig av de andre som de var av henne – kanskje mer, når det kom til stykket. Etter at teaterforestillingen var over, hadde hun ingen inntekt. Det var bandet som var det viktigste i livet hennes. Hun måtte skvære opp med dem, for hun kunne ikke ta sjansen på å miste den sikreste inntektskilden hun hadde … Og hun kunne heller ikke miste vennene sine.

Mennene så avventende på henne.

– Jeg er lei meg for at det har blitt slik, sa hun og kremtet for å renske stemmen. – Men vi må da kunne finne en løsning på dette sammen …?

– November kan ikke bli som oktober i hvert fall, så mye er sikkert, sa Karsten.

Mary prøvde å finne ut hva hun skulle si, finne en løsning på problemet, men det fantes ingen og det knyttet seg i brystet hennes. Det hadde vært slik med Michael også, enten eller, et valg hun måtte ta, men som hun ikke ville eller kunne ta … Hvorfor skulle alt være så vanskelig?

– Kanskje jeg kan få lov til å komme med et forslag, sa Kent stillferdig.

Alle så overrasket på ham. Kent hadde vært helt stille til nå, så Mary hadde nesten glemt at han var der.

– La oss høre forslaget ditt, ba Odd.

Kent strøk seg over haken, uten å møte de andres blikk. – Jeg kan synge de dagene Mary ikke kan …

Et øyeblikk var det helt stille. Den første som tok ordet, var Karsten. – Du spiller jo saksofon … Hvordan i himmelens navn skal du kunne synge i tillegg?

Odd ristet på hodet. – Jeg er enig med Karsten. Det høres helt idiotisk ut!

– Kan du synge? spurte Mary og så nysgjerrig på Kent.

– Ja … eller … jeg sang en del i gamle dager, og … jeg tror i hvert fall ikke jeg er så verst … Han nølte, men Mary øynet straks et håp. Kunne dette være løsningen på problemet?

– Kan vi ikke få høre stemmen din? sa hun forventningsfullt og så på Karsten og Odd.

– Han spiller saksofon, svarte Karsten oppgitt.

– Jeg innrømmer at det vil bli en utfordring, men samtidig vet jeg at det kan gå, sa Kent. – Vi må gå igjennom repertoaret og velge de sangene som lettest lar seg gjennomføre med meg på vokal. I tillegg kan vi gjøre noen av vokalsangene om til instrumentaler.

– Jeg er usikker på hvordan det kommer til å bli tatt imot, sa Karsten.

– Det er ikke ideelt, sa Kent. – Men det kan være en løsning de dagene Mary står på teaterscenen.

– Men før vi snakker mer om det, må vi høre stemmen din, akkurat som Mary sa, sa Odd.

Kent kremtet flere ganger og skalv lett på hendene. – Jeg er nervøs, sa han.

– Det er bare oss du skal synge for, sa Mary og klappet ham lett på håndbaken.

– Jeg vet da det …

Karsten og Odd vekslet blikk. Mary forsto hva de tenkte. Hvordan skulle Kent klare å stå på scenen og synge når han ble så nervøs foran dem? Én ting var å skulle spille saksofon, men sangeren var midtpunktet på scenen. Det kunne vel ikke gå bra, eller …?

Så begynte Kent å synge, og de andre satt helt stille og lyttet. Mary møtte blikket hans og smilte. Stemmen hans bar, den hadde fin klang og han sang helt rent. Faktisk var han skikkelig god, innså Mary overrasket.

Da han var ferdig, klappet de andre. Kent var rød i begge kinnene, og blikket flakket usikkert.

– Du synger jo kjempebra, utbrøt Mary og så på Karsten og Odd. – Er dere ikke enige?

– Han synger mye bedre enn meg, i alle fall, sa Odd og nikket anerkjennende.

Karsten sa seg enig. – Men det blir allikevel noe helt annet å gå på scenen som trio. Restaurantgjestene er vant til Mary, og de setter pris på henne. Det kommer til å bli en helt annen dynamikk i bandet med bare oss tre, og så lenge vokal og saksofon ikke blir å høre samtidig, er jeg redd for at det kommer til å høres tamt ut.

– Karsten har helt rett, sa Odd. – Det blir ikke det samme med bare piano og trompet som bærende instrumenter.

– Jeg forstår hva dere mener, sa Kent. – Og jeg er tilbøyelig til å være enig. Dette er ingen ideell løsning, men hva annet kan vi gjøre? Jeg er sikker på at dette kommer til å fungere, bare vi velger riktige låter.

– Jo da, det kommer nok til å fungere på et vis, mumlet Karsten, men ristet allikevel oppgitt på hodet og slapp pusten ut med et sukk.

– Han har rett, sa Mary. – Jeg tror det kommer til å gå. Og så fort jeg er ferdig på teateret, lover jeg å gi alt på scenen sammen med dere igjen. Hun prøvde å være energisk og optimistisk for å lette på stemningen. Hun ville ikke at Karsten og Odd skulle være sinte på henne.

Karsten forsynte seg av kjeksen på bordet og tok en slurk kaffe.

– Hva tror dere? spurte Kent. – Jeg stiller opp for bandet så godt jeg kan, og jeg synes vi skylder Mary dette.

– Gjør vi virkelig det? spurte Karsten skarpt.

– Ja, det synes jeg da … Kent trakk usikkert på skuldrene. – Hun er vår venn, og venner skal hjelpe hverandre.

– Hun setter seg selv foran bandet, så nei, jeg synes ikke vi skylder henne noe som helst, sa Karsten og lente seg tilbake i sofaen med smale øyne.

– Men alle visste at jeg skulle spille teaterstykket her i byen i hele oktober! brøt Mary inn. – Jeg visste ikke at stykket skulle settes opp i Kristiansand også.

– Vi forstår det, men du lar oss faktisk i stikken nå, sa Karsten.

– M-men det er virkelig ikke meningen … Mary ristet på hodet.

Verken Karsten eller Odd sa noe, men Mary forsto fortvilelsen deres. Uansett hva hun gjorde, ville det gå ut over noen. Hun skulle ønske at det ikke hadde vært slik. Hun ville jo ikke svikte noen … Bare hun tenkte på det, ble hun fylt av dårlig samvittighet.

– Kanskje vi skal øve inn et repertoar som fungerer, foreslo Kent stille.

Mary ble rykket ut av de tunge tankene, og smilte til ham igjen, så glad for at han stilte opp for henne og for bandet. De var virkelig heldige som hadde fått ham med i bandet. For hver dag som gikk ble hun mer glad i Kent. Han var så talentfull, og det var hjerteskjærende å tenke på at nerveproblemene hadde holdt ham borte fra scenen i så mange år, for det var ingen tvil om at det var der han hørte hjemme.

Karsten reiste seg og satte blikket i Mary. – La meg bare gjøre det klart at dette ikke er en god løsning! Jeg liker det ikke. I verste fall kan vi miste spillejobben.

– Så ille tror jeg ikke det kommer til å gå, sa Mary.

– Jeg håper jeg tar feil, sa Karsten. – Men nå vil jeg ikke ha flere overraskelser fra deg!

Mary svelget og møtte blikket hans. – Hva mener du?

– At nok er nok! Etter at du har stått på teaterscenen i Kristiansand, må det være over. Da må du tenke på bandet. Er det forstått?

